《和子由彭蠡湖遇风雪》
宋代·释道潜

夫子经济材，妙质静而默。当年大廷中，如堵观射策。

雄哉贤父兄，一日并辉赫。勋业望夔龙，宁论二千石。

扶摇吝不借，困此垂天翼。五载贬筠阳，区区校寻尺。

盐车厄骥足，道路行叹惜。脱身当岁晏，行李唯典籍。

高怀久达观，不见憔悴色。悠悠东下船，晚次彭蠡侧。

江风忽崩腾，江水翻且黑。飘风断黄芦，落雁委砂碛。

鹅毛飞雪片，满野来无极。龙骧飞万斛，欲进不可得。

淹留向汀湾，萧瑟日将夕。黄昏势渐壮，夜半已堆积。

鱼龙亦悲啸，凛气增几席。青灯冷不眠，坐漱元和液。

危樯翻晓鸦，霁日动窗隙。搴帏望庐山，万仞绝寸碧。

茫茫银世界，荡荡月阃域。顺流复前趋，百里俄顷刻。

暂停篙橹喧，却著登山屐。五老笑相迎，千岩委圭璧。

纷纷林下士，洗眼冀一识。松门共邀迓，香雾浮羃羃。

相将拥寒炉，软语同夙昔。堂堂赤眼师，既往有遗迹。

茕然窣堵波，缥缈根石壁。清晨陪拄杖，缓步蹑山肋。

裴回憩苍岭，左右抗松枥。猿猱侮僮仆，上下或戏剧。

巴僧眉半雪，解后语乡国。却返朱砂峰，招提更岑寂。

中藏李氏书，盛事誇绝特。东坡老居士，迩亦有题墨。

一览慰君心，都忘远行役。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。